水夫謠
作者：王建
朝代：唐

paragraphs: 苦哉生長當驛邊，官家使我牽驛船。
辛苦日多樂日少，水宿沙行如海鳥。
逆風上水萬斛重，前驛迢迢後淼淼。
半夜緣堤雪和雨，受他驅遣還復去。
衣寒衣濕披短蓑，臆穿足裂忍痛何。
到明辛苦無處說，齊聲騰踏牽船出。
一間茆屋何所值，父母之鄉去不得。
我願此水作平田，長使水夫不怨天。